title: Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE lena leasaítear Treoir (AE) 2019/1153 ó Pharlaimint na hEorpa agus ón gComhairle a mhéid a bhaineann le rochtain na n-údarás inniúil ar chlárlanna láraithe cuntas bainc tríd an bpointe rochtana aonair

text:
               AN COIMISIÚN EORPACH
            An Bhruiséil,20.7.2021
            COM(2021) 429 final
            2021/0244(COD)
            Togra le haghaidh
            TREOIR Ó PHARLAIMINT NA hEORPA AGUS ÓN gCOMHAIRLE
            lena leasaítear Treoir (AE) 2019/1153 ó Pharlaimint na hEorpa agus ón gComhairle a mhéid a bhaineann le rochtain na n‑údarás inniúil ar chlárlanna láraithe cuntas bainc tríd an bpointe rochtana aonair
            {SWD(2021) 210 final}

               MEABHRÁN MÍNIÚCHÁIN

               1.COMHTHÉACS AN TOGRA

               •Forais agus cuspóirí an togra

                  Faoi mar a cuireadh i dtreis i straitéis an Aontais chun dul i ngleic leis an gcoireacht eagraithe 2021-2025
                     1
                  , ní mór don Aontas Eorpach dlús a chur leis an gcomhrac in aghaidh airgeadas na coiriúlachta. Baineann grúpaí coireachta eagraithe úsáid as brabúis mhídhleathacha chun insíothlú a dhéanamh ar an ngeilleagar dlíthiúil agus ar institiúidí poiblí, rud a laghdaíonn an smacht reachta agus cearta bunúsacha agus a bhaineann an bonn de cheart na ndaoine chun sábháilteachta agus dá muinín sna húdaráis phoiblí. €139 mbilliún in 2019
                     2
                   a bhí san ioncaim neamhdhleathach a gineadh san Aontas mar gheall ar ghníomhaíochtaí coiriúla, rud arb ionann agus 1 % d’olltáirgeacht intíre an Aontais. D’ainneoin gur forbraíodh creat dlíthiúil maidir le sócmhainní a aisghabháil ar leibhéal an Aontais agus ar an leibhéal náisiúnta, ní choigistítear ach céatadán beag d’ionstraimeachtaí agus d’fháltais ón gcoireacht
                     3
                  .

                  Tá gá le rochtain thapa ar fhaisnéis airgeadais chun imscrúduithe airgeadais éifeachtúla a dhéanamh agus chun ionstraimeachtaí agus fáltais ón gcoireacht a rianú agus a choigistiú go rathúil ina dhiaidh sin. I ndáil leis sin, tá sé ríthábhachtach fios bheith ann maidir le cé na daoine a bhfuil cuntas bainc acu i mBallstát eile seachas sa Bhallstát arb é an Ballstát atá i mbun an imscrúdaithe: ní hamháin chun gur féidir a shuíomh cén Ballstát a bhfuil na horduithe calctha agus coigistíochta le seoladh chuige
                     4
                  , ach chun treoir a d’fhéadfadh a bheith tábhachtach a thabhairt d’imscrúdaitheoirí freisin. Mar sin féin, na húdaráis atá freagrach as cionta coiriúla a chosc, a bhrath, a imscrúdú nó a ionchúiseamh i mBallstát amháin, ionas gur féidir leo faisnéis a fháil faoi na daoine is ábhar d’imscrúdú a bhfuil cuntais bhainc acu i mBallstát eile, bíonn orthu an fhaisnéis a bhailiú faoi láthair trí bealaí sa chomhar póilíneachta nó breithiúnach. Is minic ualach riaracháin agus ama sa phróiseas sin, ualach a chuireann bac ar rochtain thapa ar an bhfaisnéis, mar a léirítear in Iarscríbhinn 7 den Mheasúnú Tionchair a ghabhann leis an bpacáiste de thograí reachtacha ón gCoimisiún maidir le Frithsciúradh Airgid agus Maoiniú na Sceimhlitheoireachta a Chomhrac (AML/CFT), agus maidir le forfheidhmiú an dlí.

               De bhun Airteagal 32a den Treoir (an cúigiú ceann) maidir le Frithsciúradh Airgid
                  5
               , tá na Ballstáit le sásraí uathoibrithe láraithe a chur ar bun, amhail cláir lárnacha nó córais lárnacha leictreonacha um aisghabháil sonraí, chun go mbeifear in ann daoine nádúrtha nó dlítheanacha a bhfuil cuntais íocaíochta, cuntais bhainc nó taisceadáin acu nó á rialú acu a shainaithint.

               Faoi Treoir (AE) 2019/1153
                  6
               , tá sé de cheangal ar na Ballstáit cheana féin údaráis a ainmniú, na húdaráis atá inniúil ar chionta coiriúla a chosc, a bhrath, a imscrúdú nó a ionchúiseamh chun go mbeidh siad in ann na sásraí uathoibrithe láraithe (dá dtagraítear i dTreoir (AE) 2019/1153 mar chlárlanna láraithe cuntas bainc, an téarma a úsáidtear anseo feasta) a rochtain agus a chuardach. Ceanglaítear orthu freisin oifigí aisghabhála sócmhainní a áireamh i measc a n‑údaráis inniúla ainmnithe agus cuireann sé ar chumas na mBallstát údaráis chánach agus gníomhaireachtaí frithéillithe a ainmniú mar údaráis inniúla a mhéid atá siad inniúil ar chionta coiriúla a chosc, a bhrath, a imscrúdú nó a ionchúiseamh faoin dlí náisiúnta. Is é an 1 Lúnasa 2021 an spriocdháta chun an Treoir a thrasuí.

               De bhun an togra ón gCoimisiún le haghaidh treoir nua maidir le frithsciúradh airgid, togra atá á tíolacadh in éineacht leis an togra seo, áiritheoidh na Ballstáit go mbeidh an fhaisnéis ó chlárlanna láraithe cuntas bainc ar fáil trí phointe rochtana aonair de chuid na gclárlann cuntas bainc (BAR), rud atá le forbairt agus le hoibriú ag an gCoimisiún
                  7
               . Trí chlárlanna láraithe na gcuntas bainc a idirnascadh, bheadh na húdaráis a bhfuil rochtain acu ar phointe rochtana aonair BAR in ann a shuíomh go tapa an bhfuil cuntais bhainc ag duine aonair i mBallstáit eile gan é a bheith de cheangal orthu iarraidh a sheoladh chuig a gcomheagraíochtaí uile i ngach Ballstát. I gcomhréir lena bunús dlí (Airteagal 114 den Chonradh ar Fheidhmiú an Aontais Eorpaigh (CFAE)), is do na AFAanna amháin a thabharfar rochtain ar phointe rochtana aonair BAR faoin treoir nua maidir le frithsciúradh airgid, arb iad na comhlachtaí náisiúnta a fhaigheann tuarascála ar idirbhearta amhrasacha ó na heintitis faoi oibleagáid
                  8
               , agus a chuireann ar aghaidh iad, de réir mar is iomchuí, chuig na húdaráis um imscrúdú coiriúil. Mar sin féin, ar mhaithe leis an gcoireacht thromchúiseach a chomhrac agus, go háirithe, imscrúduithe airgeadais éifeachtacha a dhéanamh, na húdaráis atá inniúil ar chionta coiriúla a chosc, a bhrath, a imscrúdú nó a ionchúiseamh, ní mór rochtain a bheith acu freisin ar phointe rochtana aonair BAR chun gur féidir leo an fhaisnéis airgeadais atá ábhartha d’imeachtaí coiriúla a shainaithint, a anailísiú agus a léirmhíniú.

               An rochtain ar phointe rochtana aonair BAR, rud a thabharfar isteach leis an treoir nua maidir le frithsciúradh airgid, féachann an togra seo leis an rochtain sin a chur ar fáil do na húdaráis atá inniúil ar chionta coiriúla a chosc, a bhrath, a imscrúdú nó a ionchúiseamh, ar cionta iad arna n‑ainmniú ag na húdaráis inniúla de bhun Airteagal 3(1) de Threoir (AE) 2019/1153.

               •Comhsheasmhacht le forálacha beartais atá sa réimse beartais cheana

                  Comhlánaíonn an togra seo na forálacha maidir le pointe rochtana aonair BAR atá sa togra ón gCoimisiún le haghaidh na treorach nua i maidir le frithsciúradh airgid.

                  Baineann an bunús atá leis an gcreat maidir le frithsciúradh airgid (Airteagal 114 CFAE) leis an margadh inmheánach agus is éard is aidhm dó cosc a chur ar úsáid chóras airgeadais an Aontais chun sciúradh airgid a dhéanamh nó chun sceimhlitheoirí a mhaoiniú. Comhlánaíonn an togra seo an ghné choisctheach de bheartais chun an sciúradh airgid agus maoiniú sceimhlitheoireachta a chomhrac, agus neartaítear an creat dlíthiúil ó thaobh an chomhair i bhforfheidhmiú an dlí de.

                  Is togra é seo atá i gcomhréir leis an bplean gníomhaíochta le haghaidh beartas cuimsitheach de chuid an Aontais arb é is aidhm dó sciúradh airgid agus maoiniú sceimhlitheoireachta a chosc, plean a ghlac an Coimisiún i mí na Bealtaine 2020
                     9
                  . Cuirtear in iúl sa phlean gníomhaíochta go bhfuil gá le hidirnascadh uile-Aontais na gclár láraithe cuntas bainc chun dlús a chur le rochtain na AFAanna agus na n‑údarás forfheidhmithe dlí ar fhaisnéis cuntas bainc agus chun comhar trasteorann a éascú. I Straitéis an Aontais Eorpaigh um Aontas Slándála (Iúil 2020)
                     10
                   cuirtear in iúl go láidir freisin go bhféadfadh idirnascadh den sórt sin dlús mór a chur le rochtain na AFAanna agus na n‑údarás inniúil ar an bhfaisnéis airgeadais. Straitéis nua an Aontais chun dul i ngleic leis an gcoireacht eagraithe, is rud é a léiríonn go ndéanfaidh an Coimisiún athbhreithniú ar Threoir (AE) 2019/1153 chun rochtain a thabhairt d’údaráis forfheidhmithe dlí ar an ardán a bheidh ann amach anseo lena ndéanfar clárlanna láraithe cuntas bainc a idirnascadh ar fud an Aontais.

               •Comhsheasmhacht le beartais eile de chuid an Aontais

                  An treoir atá beartaithe, tá sí i gcomhréir le haidhmeanna beartais an Aontais, go háirithe an comhrac i gcoinne na coireachta tromchúisí agus an creat chun sciúradh airgid agus maoiniú na sceimhlitheoireachta a chosc, lena n‑áirítear an pacáiste nua maidir le frithsciúradh airgid.

               2.BUNÚS DLÍ, COIMHDEACHT AGUS COMHRÉIREACHT

               •Bunús dlí

                  I gcomhréir leis an mbunús dlí a úsáidtear chun an gníomh dlí atá á leasú a ghlacadh, i.e. Treoir (AE) 2019/1153, is é Airteagal 87(2) CFAE an bunús dlí leis an Treoir atá beartaithe. De thairbhe na forála sin, is féidir leis an Aontas bearta a ghlacadh maidir le comhar póilíneachta a mbeidh údaráis inniúla na mBallstát páirteach iontu (lena n‑áirítear seirbhísí póilíneachta, seirbhísí custaim agus sainseirbhísí forfheidhmithe dlí eile), go háirithe i dtaca le bailiú, stóráil agus malartú na faisnéise atá ábhartha chun cionta coiriúla a chosc, a bhrath agus a imscrúdú.

               •Coimhdeacht (i gcás inniúlacht neamheisiach)

                  I gcomhréir le prionsabail na coimhdeachta a leagtar amach in Airteagal 5(3) den Chonradh ar an Aontas Eorpach (CAE), ní féidir leis na Ballstáit cuspóirí an togra a ghnóthú go leordhóthanach astu féin agus, dá bhrí sin, is fearr is féidir iad a ghnóthú ar leibhéal an Aontais. Ní théann an togra thar a bhfuil riachtanach chun na cuspóirí sin a bhaint amach.

                  Is minic a oibríonn grúpaí coireachta eagraithe thar theorainneacha, chun a sócmhainní a fuarthas go neamhdhleathach a cheilt agus a athinfheistiú inter alia. An bhagairt ó ghrúpaí coireachta eagraithe a bhaineann úsáid as brabúis aindleathacha chun insíothlú a dhéanamh ar an ngeilleagar, tá tionchar aici ar an Aontas ina iomláine agus dá bhrí sin tá gá le freagairt ar leibhéal an Aontais.

               •Comhréireacht

                  Na húdaráis a bhfuil sé de dhualgas orthu saoránaigh den Aontas a chosaint, tá an togra seo teoranta dá bhfuil riachtanach agus comhréireach chun é a dhéanamh níos éasca do na húdaráis sin faisnéis airgeadais ábhartha a úsáid agus a chomhroinnt, i gcomhréir le prionsabal na comhréireachta a leagtar amach in Airteagal 5(4) CAE.

                  Le Treoir (AE) 2019/1153, ní thugtar rochtain ach ar thacar teoranta faisnéise (e.g. ainm an úinéara, uimhir an chuntais bainc), rud a bhfuil gá leis go sonrach chun a fháil amach an bhfuil cuntas bainc ag an duine is ábhar don imscrúdú agus cé hiad na bainc ina bhfuil cuntais aige. Beidh an teorannú céanna i bhfeidhm freisin maidir leis na féidearthachtaí rochtana agus cuardaigh trí phointe rochtana aonair BAR, rud a chruthóidh an togra reatha.

               Dá réir sin, beidh údaráis inniúla na mBallstát eile in ann an tacar teoranta faisnéise seo a leanas a rochtain go díreach agus a chuardach trí phointe rochtana aonair BAR (féach Airteagal 4(2) i gcomhar le hAirteagal 2(7) de Threoir (AE) 2019/1153; féach freisin Airteagal 32a(3) den Treoir maidir le Frithsciúradh Airgid atá ann faoi láthair, chomh maith le hAirteagal 14(3) den Treoir nua maidir leis Frithsciúradh Airgid atá beartaithe agus Airteagal 18(1) den Rialachán nua maidir le Frithsciúradh Airgid atá beartaithe):

               ·i gcás shealbhóir an chuntais custaiméara agus aon duine a airbheartaíonn gníomh thar ceann an chustaiméara: an t‑ainm, in éineacht leis na sonraí céannachta eile a éilítear, sin nó in éineacht le huimhir aitheantais uathúil;

               ·i gcás úinéir tairbhiúil shealbhóir an chuntais custaiméara: an t‑ainm, in éineacht leis na sonraí céannachta eile a éilítear, sin nó in éineacht le huimhir aitheantais uathúil;

               ·i gcás an chuntais bainc nó an chuntais íocaíochta: An Uimhir Idirnáisiúnta Cuntais Bainc (IBAN) agus an dáta a osclaíodh agus a dúnadh an cuntas;

               ·i gcás an taisceadáin: ainm an léasaí in éineacht leis na sonraí aitheantais eile a éilítear, sin nó in éineacht le huimhir aitheantais uathúil agus fad thréimhse an léasa.

                  Dá bhrí sin, de bhun na mbeart a mholtar leis seo, ní bheidh na húdaráis atá inniúil ar chionta coiriúla a chosc, a bhrath, a imscrúdú nó a ionchúiseamh in ann sonraí íogaire a rochtain ná a chuardach, amhail faisnéis maidir le hidirbhearta nó iarmhéid na gcuntas. An fhaisnéis a bhfuil léi go sonrach chun sealbhóir cuntais bainc nó cuntais íocaíochta nó taisceadáin a shainaithint, is í an fhaisnéis sin amháin a chuirfear ar fáil trí phointe rochtana aonair BAR. A luaithe a shainaithneoidh na húdaráis, de bhua na rochtana dá bhforáiltear faoin togra seo, cén institiúid airgeadais i mBallstát eile a bhfuil cuntas bainc inti ag an duine is ábhar don imscrúdú, beidh orthu, i gcás ina meastar gur gá sin, tuilleadh faisnéise a iarraidh (e.g. liosta idirbheart) trí na bealaí is iomchuí sa chomhair phóilíneachta nó bhreithiúnaigh.

               •An rogha ionstraime

                  Is i bhfoirm treorach atá an togra seo, de bhrí go mbaineann sé le leasú Threoir (AE) 2019/1153.

               3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR

               •Tuairimí ó Institiúidí eile agus ó chomhairliúcháin le páirtithe leasmhara

               Sna conclúidí ón gComhairle ó mhí an Mheithimh 2020 maidir le feabhas a chur ar imscrúduithe airgeadais chun an choireacht thromchúiseach agus an choireacht eagraithe a chomhrac
                  11
               , d’iarr na Ballstáit ar an gCoimisiún féachaint leis an gcreat dlíthiúil a fheabhsú a thuilleadh trí chlárlanna láraithe náisiúnta cuntas bainc a idirnascadh chun gur féidir rochtain níos tapa a fháil ar fhaisnéis airgeadais agus chun comhar trasteorann a éascú idir údaráis inniúla ar fud an Aontais.

               I rún ó Pharlaimint na hEorpa an 10 Iúil 2020
                  12
               , fáiltíodh roimh phlean an Choimisiúin chun idirnascadh clárlanna láraithe cuntas bainc a áirithiú chun rochtain níos tapa ar fhaisnéis airgeadais a chur ar fáil d’údaráis forfheidhmithe dlí agus do AFAanna le linn céimeanna éagsúla den imscrúdú, agus chun comhar trasteorann a éascú i gcomhréir iomlán leis na rialacha is infheidhme maidir le cosaint sonraí.

               Le linn ullmhú an togra seo, chuaigh an Coimisiún i gcomhairle le hoifigí aisghabhála sócmhainní le linn cruinnithe de chuid Ardán na nOifigí um Aisghabháil Sócmhainní agus trí chomhairliúchán neamhfhoirmiúil spriocdhírithe. Thacaigh siad go hiomlán leis an tionscnamh.

               •Measúnú tionchair

                  An measúnú tionchair ar an bpacáiste nua maidir le frithsciúradh airgid (go háirithe Iarscríbhinn 7 a ghabhann leis maidir le hidirnascadh na gclárlann cuntas bainc), is measúnú é atá ag tacú leis an togra, agus d’eisigh an Bord um Ghrinnscrúdú Rialála tuairim dhearfach ina leith an 4 Nollaig 2020. I ndoiciméad inmheánach oibre atá i gceangal leis an togra, déantar tuilleadh anailíse ar an gcás agus ar an rochtain ar chóras idirnasctha na gclárlann láraithe cuntas bainc a mhéadú, ionas go mbeidh rochtain air freisin ag na húdaráis atá inniúil ar chionta coiriúla a chosc, a bhrath, a imscrúdú nó a ionchúiseamh, ar cionta iad arna n‑ainmniú faoi Threoir 2019/1153, agus déantar anailís ann freisin ar an tionchar a bheadh aige sin ar an scéal.

               •Cearta bunúsacha

                  Is togra é seo a thabharfaidh rochtain ar chóras idirnasctha na gclárlann láraithe cuntas bainc trí phointe rochtana aonair BAR, do na húdaráis atá ainmnithe go soiléir agus atá inniúil ar chionta coiriúla a chosc, a bhrath, a imscrúdú nó a ionchúiseamh. Ligfidh sé sin dóibh a shuíomh go tapa an bhfuil cuntais bhainc ag duine áirithe i mBallstáit eile, gan iarraidh a sheoladh chuig a gcomheagraíochtaí uile i mBallstáit uile an Aontais.

                  Trí na clárlanna láraithe cuntas bainc, déantar lárú ar shonraí pearsanta a bhaineann le daoine dlítheanacha agus nádúrtha. Dá bhrí sin, trí rochtain ar phointe rochtana aonair BAR a mhéadú, beidh tionchar aige sin ar chearta bunúsacha na ndaoine is ábhar do na sonraí, go háirithe ar an gceart chun príobháideachais agus ar an gceart chun cosanta sonraí pearsanta (Airteagal 7 agus Airteagal 8, den Chairt um Chearta Bunúsacha an Aontais Eorpaigh (‘an Chairt’)).

                  Aon teorainn a chuirtear dá bharr sin ar fheidhmiú na gceart agus na saoirsí arna n‑aithint sa Chairt, go háirithe na cinn a leagtar síos in Airteagal 7 agus in Airteagal 8, is teorainn í a bheidh i gcomhréir leis na ceanglais a leagtar síos sa Chairt, go háirithe iad sin atá in Airteagal 52(1) di.

                  Tá foráil sa dlí maidir leis an teorannú agus tá bonn cirt leis i ngeall ar an ngá le cuspóir leasa ghinearálta arna aithint ag an Aontas a chomhlíonadh, eadhon, an choireacht thromchúiseach a chomhrac.

                  Ina theannta sin, urramaítear bunbhrí na gceart agus na saoirsí atá i gceist, agus is teorainneacha iad atá i gcomhréir leis an gcuspóir atá á chomhlíonadh.

                  Maidir leis an gceart chun príobháideachais, is rud teoranta atá sa tionchar, go háirithe ós rud é nach n‑éilíonn an togra seo sonraí breise ar shealbhóirí cuntais a bhailiú agus ós féidir an fhaisnéis ó Bhallstáit eile atá inrochtana trí phointe rochtana aonair BAR a fháil cheana féin trí chainéil comhair póilíneachta agus bhreithiúnaigh. Ina theannta sin, ní dhéanfar cur isteach tromchúiseach ar an gceart chun príobháideachais toisc nach mbainfidh na sonraí inrochtana agus inchuardaithe le hidirbhearta airgeadais ná iarmhéid cuntais. Bainfidh siad le tacar teoranta faisnéise (e.g. ainm agus uimhir cuntais bainc an úinéara), a bhfuil gá leis go sonrach ag údarás inniúil de chuid Ballstáit áirithe chun a shuíomh cén banc nó cé na bainc i mBallstáit eile ina bhfuil cuntas ag ábhar an imscrúdaithe.

                  Maidir le sonraí pearsanta daoine nádúrtha a chosaint, is féidir sonraí pearsanta a bheith i gceist le faisnéis faoi chuntais bhainc, agus bheadh próiseáil sonraí pearsanta i gceist má dhéanann na húdaráis atá inniúil ar chionta coiriúla a chosc, a bhrath, a imscrúdú nó a ionchúiseamh na sonraí sin a rochtain. Próiseáil sonraí ó na clárlanna láraithe cuntas bainc a dhéanfadh na húdaráis a chuardach agus a rochtain trí phointe rochtana aonair BAR, is próiseáil í a bheadh faoi réir na ndlíthe náisiúnta lena dtrasuitear Treoir (AE) 2016/680, mar atá faoi láthair i gcás sonraí arna rochtain agus arna gcuardach ar bhonn Threoir (AE) 2019/1153 faoi mar atá sé faoi láthair.

                  Ina theannta sin, beidh feidhm ag na coimircí agus ag na teorainneacha dá bhforáiltear cheana féin i dTreoir (AE) 2019/1153 a mhéid a bhaineann le rochtain dhíreach na n‑údarás ainmnithe ar chlárlanna láraithe cuntas bainc de chuid Ballstáit eile nó le cuardach a dhéanamh iontu trí phointe rochtana aonair BAR. Baineann sé go háirithe leis na coimircí agus na teorainneacha dá bhforáiltear in Airteagail 3, 4, 5 agus 6 den Treoir sin, lena ndéantar foráil go háirithe maidir leis an méid seo a leanas:

               ·is iad na húdaráis atá inniúil ar chionta coiriúla arna n‑ainmniú ag na Ballstáit a chosc, a bhrath, a imscrúdú nó a ionchúiseamh, agus na húdaráis sin amháin, a bheidh in ann na clárlanna láraithe cuntas bainc a rochtain agus a chuardach, lena n‑áirítear trí phointe rochtana aonair BAR (Airteagal 3(1) i gcomhar leis an Airteagal nua 4(1d) den Treoir).

               ·an chumhacht maidir leis na clárlanna láraithe cuntas bainc a rochtain nó a chuardach, lena n‑áirítear trí phointí rochtana aonair BAR, ní thabharfar an chumhacht sin ach amháin chun ‘cionta coiriúla tromchúiseacha’ a chosc, a bhrath, a imscrúdú nó a ionchúiseamh nó chun tacú le himscrúdú coiriúil maidir le ‘cionta coiriúla tromchúiseacha’ (Airteagal 4(1) agus (1d) nua den Treoir). Cionta coiriúla tromchúiseacha sa chomhthéacs sin, is do na foirmeacha coireachta a thagraíonn siad, foirmeacha a liostaítear in Iarscríbhinn I a ghabhann le Rialachán (AE) 2016/794
                  13
                (Airteagal 2(12) den Treoir).

               ·mar a leagtar amach thuas, ní féidir ach tacar teoranta faisnéise amháin sna clárlanna láraithe cuntas bainc a rochtain agus a chuardach, lena n‑áirítear trí phointe rochtana aonair BAR (e.g. ainm agus uimhir cuntais bainc an úinéara), ar faisnéis í a bhfuil gá léi go sonrach chun a fháil amach an bhfuil cuntas ag ábhar an imscrúdaithe i mbanc agus cé na bainc ina bhfuil cuntas aige (Airteagal 4(2) i gcomhar le hAirteagal 2(7)).

               ·maidir le rochtain agus cuardaigh, lena n‑áirítear nuair a dhéantar iad trí phointe rochtana aonair BAR, ní mór do bhaill foirne ainmnithe agus údaraithe de chuid gach údaráis inniúil iad a dhéanamh ar bhonn cás ar chás (Airteagal 5(1) agus (2)). Ní mór do na Ballstáit bearta a chur i bhfeidhm chun slándáil na sonraí a áirithiú de réir ardchaighdeáin teicneolaíochta chun críoch faisnéis cuntas bainc a rochtain agus a chuardach (Airteagal 5(3)).

               ·ní mór aon rochtain nó cuardach a logáil, lena n‑áirítear nuair a dhéantar iad trí phointe rochtana aonair BAR (Airteagal 6(1)). Ní mór do na hoifigigh cosanta sonraí le haghaidh na gclárlann láraithe cuntas bainc na logaí sin a sheiceáil go rialta, agus ní mór iad a chur ar fáil, ach a n‑iarrfar sin, don údarás inniúil maoirseachta (Airteagal 6(2)). Ní fhéadfar na logaí a choinneáil ach chun faireachán a dhéanamh ar chosaint sonraí, ní mór iad a chosaint le bearta iomchuí i gcoinne rochtain neamhúdaraithe agus ní mór iad a scriosadh 5 bliana tar éis a gcruthaithe, ach amháin má tá siad ag teastáil le haghaidh nósanna imeachta faireacháin (Airteagal 6(3)).

               4.IMPLEACHTAÍ BUISÉADACHA

                  Níl aon impleachtaí ag an togra maidir le buiséad an Aontais Eorpaigh.

               5.EILIMINTÍ EILE

               •Pleananna cur chun feidhme, agus socruithe faireacháin, meastóireachta agus tuairiscithe

                  Tá foráil cheana féin sa ghníomh atá le leasú (Treoir (AE) 2019/1153) maidir le faireachán, tuairisciú agus meastóireacht iomchuí.

               •Doiciméid mhíniúcháin (i gcás treoracha)

                  Ní éilíonn an togra seo aon doiciméad míniúcháin le haghaidh trasuí.

               •Míniúchán mionsonraithe ar fhorálacha sonracha an togra

                  Le hAirteagal 1 leasaítear Airteagal 4 de Threoir (AE) 2019/1153 agus déantar foráil maidir leis an bhféidearthacht a thabhairt do na húdaráis ainmnithe atá inniúil ar chionta coiriúla a chosc, a bhrath, a imscrúdú nó a ionchúiseamh, clárlanna láraithe cuntas bainc de chuid na mBallstát eile a rochtain go díreach agus a chuardach trí phointe rochtana aonair BAR.

                  Leagtar síos in Airteagal 2 an spriocdháta maidir leis na Ballstáit an treoir nua a thrasuí.

               2021/0244 (COD)

               Togra le haghaidh

               TREOIR Ó PHARLAIMINT NA hEORPA AGUS ÓN gCOMHAIRLE

               lena leasaítear Treoir (AE) 2019/1153 ó Pharlaimint na hEorpa agus ón gComhairle a mhéid a bhaineann le rochtain na n‑údarás inniúil ar chlárlanna láraithe cuntas bainc tríd an bpointe rochtana aonair

               TÁ PARLAIMINT NA hEORPA AGUS COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 87(2) de,

               Ag féachaint don togra ón gCoimisiún Eorpach,

               Tar éis dóibh an dréachtghníomh reachtach a chur chuig na parlaimintí náisiúnta,

               Ag féachaint don tuairim ó Choiste Eacnamaíoch agus Sóisialta na hEorpa
                  14
               ,

               Ag féachaint don tuairim ó Choiste na Réigiún
                  15
               ,

               Ag gníomhú dóibh i gcomhréir leis an ngnáthnós imeachta reachtach,

               De bharr an mhéid seo a leanas:

               (1)Is gá an rochtain ar fhaisnéis airgeadais a éascú chun coireanna tromchúiseacha a chosc, a bhrath, a imscrúdú nó a ionchúiseamh, lena n‑áirítear an sceimhlitheoireacht. Go háirithe, tá rochtain thapa ar fhaisnéis airgeadais ag teastáil chun imscrúduithe coiriúla a dhéanamh agus chun gur féidir ionstraimeachtaí agus fáltais ón gcoireacht a rianú agus a choigistiú go rathúil ina dhiaidh sin.

               (2)Na húdaráis atá inniúil ar chionta coiriúla arna n‑ainmniú ag na Ballstáit a chosc, a bhrath, a imscrúdú nó a ionchúiseamh, trí bhíthin Threoir (AE) 2019/1153 ó Pharlaimint na hEorpa agus ón gComhairle
                  16
               , is féidir leis na húdaráis sin faisnéis cuntas bainc a rochtain agus a chuardach, faoi réir coimircí agus teorainneacha áirithe. I dTreoir (AE) 2019/1153, sainmhínítear faisnéis cuntas bainc mar fhaisnéis áirithe a stóráiltear sna sásraí uathoibrithe láraithe arna mbunú ag na Ballstáit de réir Threoir (AE) 2015/849 ó Pharlaimint na hEorpa agus ón gComhairle
                  17
               , agus a dtagraítear dóibh i dTreoir (AE) 2019/1153 mar chlárlanna láraithe cuntas bainc.

               (3)Na húdaráis a ainmnítear faoi Threoir (AE) 2019/1153, áirítear iontu na hOifigí um Aisghabháil Sócmhainní ar a laghad, agus is féidir na húdaráis chánach agus gníomhaireachtaí frithchalaoise a áireamh iontu a mhéid atá siad inniúil ar chionta coiriúla a chosc, a bhrath, a imscrúdú nó a ionchúiseamh faoin dlí náisiúnta. De bhun na Treorach sin, tá sé de chumhacht ag na húdaráis inniúla clárlanna láraithe cuntas bainc an Bhallstáit a d’ainmnigh iad, agus na clárlanna sin amháin, a rochtain go díreach agus a chuardach.

               (4)Treoir (AE) BBBB/XX ó Pharlaimint na hEorpa agus ón gComhairle
                  18
               , a thagann in ionad Threoir 2015/849 ó Pharlaimint na hEorpa agus ón gComhairle
                  19
               , is Treoir í a choinníonn príomhghnéithe an chórais arna bhunú leis an Treoir sin agus a fhorálann, thairis sin, go mbeidh na sásraí uathoibrithe láraithe idirnasctha trí phointe rochtana aonair na gclárlann cuntas bainc (BAR), rud atá le forbairt agus le hoibriú ag an gCoimisiún. Mar sin féin, faoi Threoir (AE) BBBB/XX, is iad na hAonaid um Fhaisnéis Airgeadais (AFAanna) amháin a mbeidh rochtain dhíreach acu ar na sásraí uathoibrithe láraithe, lena n‑áirítear trí phointe rochtana aonair BAR.

               (5)Tá gné thrasteorann leis an gcoireacht eagraithe agus leis an sciúradh airgid agus tá tábhacht ag baint le faisnéis airgeadais chun gníomhaíochtaí coiriúla a chomhrac, lena n‑áirítear trí shócmhainní a fuarthas go neamhdhleathach a rianú, a chalcadh nó a choigistiú go tapa i gcás inar féidir agus inarb iomchuí, agus ó tharla sin amhlaidh, na húdaráis atá inniúil ar chionta coiriúla a chosc, a bhrath, a imscrúdú nó a ionchúiseamh, ar cionta coiriúla iad arna n‑ainmniú ag na Ballstáit i gcomhréir le Treoir (AE) 2019/1153, ba cheart do na húdaráis sin a bheith in ann clárlanna láraithe cuntas bainc de chuid Ballstát eile a rochtain go díreach agus iad a chuardach trí phointe rochtana aonair BAR, rud a chuirfear i bhfeidhm de bhun Threoir (AE) BBBB/XX.

               (6)Na coimircí agus na teorainneacha arna mbunú cheana le Treoir (AE) 2019/1153, ba cheart feidhm a bheith acu maidir leis na féidearthachtaí atá ann faisnéis cuntas bainc a rochtain nó a chuardach trí phointe rochtana BAR, rud a chuirfear i bhfeidhm leis an Treoir seo. Baineann na coimircí agus na teorannacha sin leis an teorannú ar na húdaráis a bhfuil de chumhacht acu faisnéis cuntas bainc a rochtain agus a chuardach, leis na cuspóirí a d’fhéadfadh a bheith ag an rochtain agus an cuardach, leis na cineálacha faisnéise atá inrochtana agus inchuardaithe, leis na cáilíochtaí is infheidhme maidir le baill foirne na n‑údarás inniúil ainmnithe, le slándáil na sonraí agus le logáil na rochtana agus na gcuardach.

               (7)Aon phróiseáil a dhéanann na húdaráis inniúla ar shonraí pearsanta i ndáil leis na féidearthachtaí rochtana agus cuardaigh a bhunaítear faoin Treoir seo, is próiseáil í atá faoi réir Threoir (AE) 2016/680 ó Pharlaimint na hEorpa agus ón gComhairle
                  20
               . Dá bhrí sin, is Treoir í seo lena dtugtar urraim do chearta bunúsacha agus lena gcomhlíontar na prionsabail a aithnítear le hAirteagal 6 den Chonradh ar an Aontas Eorpach agus leis an gCairt um Chearta Bunúsacha an Aontais Eorpaigh, go háirithe an ceart go n‑urramófaí saol príobháideach agus saol teaghlaigh an duine, agus an ceart go ndéanfaí sonraí pearsanta a chosaint.

               (8)Cuspóir na Treorach seo, eadhon cumhacht a thabhairt do na húdaráis ainmnithe atá inniúil ar chionta cóiriúla a chosc, a bhrath, a imscrúdú nó a ionchúiseamh chun gur féidir leo clárlanna láraithe cuntas bainc de chuid Ballstát eile a rochtain agus a chuardach trí phointe rochtana aonair BAR, rud a bhunaítear le Treoir (AE) BBBB/XX, ó tharla nach féidir leis na Ballstáit cuspóir na Treorach seo a ghnóthú go leordhóthanach astu féin, ach gur fearr is féidir é a bhaint amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Treoir seo thar a bhfuil riachtanach chun an cuspóir sin a ghnóthú.

               (9)[I gcomhréir le hAirteagal 3 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, prótacal atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, tá fógra tugtha ag Éirinn gur mian léi a bheith rannpháirteach i nglacadh agus i gcur i bhfeidhm na Treorach seo.]

               [nó]

               [I gcomhréir le hAirteagail 1 agus 2 de Phrótacal Uimh. 21 maidir le seasamh na Ríochta Aontaithe agus na hÉireann i dtaca leis an limistéar saoirse, slándála agus ceartais, prótacal atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, agus gan dochar d’Airteagal 4 den Phrótacal sin, níl Éire rannpháirteach i nglacadh na Treorach seo agus níl sí faoi cheangal aici ná faoi réir a cur i bhfeidhm.]

               (10)I gcomhréir le hAirteagail 1 agus 2 de Phrótacal Uimh. 22 maidir le seasamh na Danmhairge, prótacal atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh na Treorach seo agus níl sí faoi cheangal aici ná faoi réir a cur i bhfeidhm.

               (11)Dá bhrí sin, ba cheart Treoir (AE) 2019/1153 a leasú dá réir.

               (12)Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 42(1) de  Rialachán (AE) 2018/1725 ó Pharlaimint na hEorpa agus ón gComhairle
                  21
                [agus thug sé tuairim uaidh an XX 2021],

               TAR ÉIS AN TREOIR SEO A GHLACADH:

               Airteagal 1

               In Airteagal 4 de Threoir (AE) 2019/1153, cuirtear isteach an mhír seo a leanas:

               ‑‘1a. Áiritheoidh na Ballstáit go dtabharfar de chumhacht do na húdaráis inniúla náisiúnta a ainmnítear de bhun Airteagal 3(1), chun gur féidir leo faisnéis cuntas bainc i mBallstáit eile a rochtain agus a chuardach, go díreach agus láithreach, tríd an bpointe rochtana aonair de chuid na gclárlann cuntas bainc (BAR), rud chuirfear i bhfeidhm de bhun Airteagal XX de  Threoir (AE) BBBB/XX[an Treoir nua maidir le Frithsciúradh Airgid]  ,i gcás inar gá chun a gcúraimí a dhéanamh ar mhaithe le cion coiriúil tromchúiseach a chosc, a bhrath, a imscrúdú nó a ionchúiseamh, nó ar mhaithe le tacaíocht a thabhairt d’imscrúdú maidir le cion coiriúil tromchúiseach, lena náirítear na sócmhainní a bhaineann leis an imscrúdú sin a shainaithint, a rianú agus a chalcadh.’.

               Airteagal 2

               1.Na dlíthe, na rialacha agus na forálacha riaracháin is gá chun an Treoir seo a chomhlíonadh, cuirfidh na Ballstáit i bhfeidhm iad faoin [XXBB] [tá an tréimhse trasuite le hailíniú leis an dáta infheidhme a leagtar síos leis an Treoir nua maidir le Frithsciúradh Airgid chun na forálacha a chur i bhfeidhm maidir le hidirnascadh an tsásra uathoibrithe láraithe] ar a dhéanaí. Cuirfidh siad téacs na bhforálacha sin in iúl don Choimisiún láithreach.

               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.

               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.

               Airteagal 3

               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.

               Airteagal 4

               Is chuig na Ballstáit a dhírítear an Treoir seo, i gcomhréir leis na Conarthaí.

               Arna dhéanamh sa Bhruiséil,

                  Thar ceann Pharlaimint na hEorpa
                        Thar ceann na Comhairle

                  An tUachtarán
                        An tUachtarán

                     (1)

                        Teachtaireacht ón gCoimisiún maidir le Straitéis an Aontais chun dul i ngleic leis an gCoireacht Eagraithe 2021-2025 (COM(2021) 170, 14.4.2021).

                     (2)

                        Is teachtaireacht í ina gcumhdaítear drugaí aindleathacha, an gháinneáil ar dhaoine, smuigleáil imirceach, calaois (calaois CBL laistigh den Chomhphobal a dhéanann trádálaí atá ar iarraidh, sáruithe ar chearta maoine intleachtúla, calaois bia), coireacht chomhshaoil (dramhaíl aindleathach agus gáinneáil aindleathach ar fhiadhúlra), airm thine aindleathacha, tobac aindleathach, gníomhaíochtaí cibearchoireachta agus coireacht mhaoine eagraithe (Staidéar ar Léarscáiliú a dhéanamh ar an mbaol a bhaineann le hinsíothlú na coireachta tromchúisí eagraithe i ngnólachtaí dlisteanacha, Márta 2021, DR0221244ENN);
                  https://data.europa.eu/doi/10.2837/64101
                  .

                     (3)

                        Europol, Does crime still pay? [An bhfuil brabús le baint as an gcoireacht go fóill?] Aisghabháil Sócmhainní Coiriúla san Aontas – Suirbhé ar fhaisnéis staidrimh 2010-2014, 2016;
                  https://www.europol.europa.eu/publications‑documents/does‑crimestill-pay
                  .

                     (4)

                        Ar bhonn Chinneadh Réime 2003/757/CGB ón gComhairle agus Chinneadh Réime 2006/783 CGB ón gComhairle agus (ón 19 Nollaig 2020), Rialachán (AE) 2018/1805.

                     (5)

                        Treoir (AE) 2015/849/AE ó Pharlaimint na hEorpa agus ón gComhairle an 20 Bealtaine 2015 chun cosc a chur ar úsáid an chórais airgeadais chun críocha sciúradh airgid agus maoiniú sceimhlitheoirí, lena leasaítear Rialachán (AE) Uimh. 648/2012 ó Pharlaimint na hEorpa agus ón gComhairle agus lena n‑aisghairtear Treoir 2005/60/CE ó Pharlaimint na hEorpa agus ón gComhairle agus Treoir 2006/70/CE ón gCoimisiún (IO L 141, 5.6.2015, lch. 73).

                     (6)

                        Treoir (AE) 2019/1153 ó Pharlaimint na hEorpa agus ón gComhairle an 20 Meitheamh 2019 lena leagtar síos rialacha lena n‑éascaítear úsáid faisnéise airgeadais agus faisnéise eile le haghaidh cionta coiriúla áirithe a chosc, a bhrath, a imscrúdú nó a ionchúiseamh (IO L186, 11.7.2019, lch. 122).

                     (7)

                        Togra ón gCoimisiún le haghaidh Treoir ó Pharlaimint na hEorpa agus ón gComhairle 2021/XX.

                     (8)

                        Duine dlítheanach nó nádúrtha faoi raon feidhme na Treorach maidir leis an Frithsciúradh Airgid agus atá faoi réir rialacha maidir le Frithsciúradh Airgid/Maoiniú na Sceimhlitheoireachta (AML/CFT).

                     (9)

                        Teachtaireacht ón gCoimisiún maidir le Plean Gníomhaíochta le haghaidh beartas cuimsitheach de chuid an Aontais maidir le sciúradh airgid agus maoiniú sceimhlitheoireachta a chosc (COM(2020) 2800, 7.5.2020).

                     (10)

                        Teachtaireacht ón gCoimisiún maidir le Straitéis an Aontais Eorpaigh um Aontas Slándála (COM (2020) 605, 24.7.2020).

                     (11)

                        Conclúidí ón gComhairle maidir le himscrúduithe airgeadais a fheabhsú chun an choireacht thromchúiseach agus an choireacht eagraithe a chomhrac, 17 Meitheamh 2020 (8927/20).

                     (12)

                        Rún ó Pharlaimint na hEorpa an 10 Iúil 2020 maidir le beartas cuimsitheach de chuid an Aontais maidir le frithsciúradh airgid agus maoiniú sceimhlitheoireachta a chosc – Plean Gníomhaíochta an Choimisiúin agus forbairtí eile deireanacha (2020/2686(RSP)).

                     (13)

                        Rialachán (AE) 2016/794 ó Pharlaimint na hEorpa agus ón gComhairle an 11 Bealtaine 2016 maidir le Gníomhaireacht an Aontais Eorpaigh i ndáil le Comhar i bhForfheidhmiú an Dlí (Europol) agus lena n‑aisghairtear Cinntí 2009/371/CGB, 2009/934/CGB, 2009/935/CGB, 2009/936/CGB agus 2009/968/CGB ón gComhairle agus a ghabhann ionad na gCinntí sin (IO L 135, 24.5.2016, lch. 53).

                     (14)

                        IO C , , lch. .

                     (15)

                        IO C , , lch. .

                     (16)

                        Treoir (AE) 2019/1153 ó Pharlaimint na hEorpa agus ón gComhairle an 20 Meitheamh 2019 lena leagtar síos rialacha lena n‑éascaítear úsáid faisnéise airgeadais agus faisnéise eile le haghaidh cionta coiriúla áirithe a chosc, a bhrath, a imscrúdú nó a ionchúiseamh agus lena n‑aisghairtear Cinneadh 2000/642/CGB ón gComhairle (IO L186 11.7.2019, lch. 122).

                     (17)

                        Treoir (AE) 2015/849/AE ó Pharlaimint na hEorpa agus ón gComhairle an 20 Bealtaine 2015 chun cosc a chur ar úsáid an chórais airgeadais chun críocha sciúradh airgid agus maoiniú sceimhlitheoirí, lena leasaítear Rialachán (AE) Uimh. 648/2012 ó Pharlaimint na hEorpa agus ón gComhairle agus lena n‑aisghairtear Treoir 2005/60/CE ó Pharlaimint na hEorpa agus ón gComhairle agus Treoir 2006/70/CE ón gCoimisiún (IO L 141, 5.6.2015, lch. 73).

                     (18)

                        [Tagairt don Treoir nua maidir le Frithsciúradh Airgid, nuair a ghlacfar é.]

                     (19)

                        Treoir (AE) 2015/849/AE ó Pharlaimint na hEorpa agus ón gComhairle an 20 Bealtaine 2015 chun cosc a chur ar úsáid an chórais airgeadais chun críocha sciúradh airgid agus maoiniú sceimhlitheoirí, lena leasaítear Rialachán (AE) Uimh. 648/2012 ó Pharlaimint na hEorpa agus ón gComhairle agus lena n‑aisghairtear Treoir 2005/60/CE ó Pharlaimint na hEorpa agus ón gComhairle agus Treoir 2006/70/CE ón gCoimisiún (IO L 141, 5.6.2015, lch. 73).

                     (20)

                        Treoir (AE) 2016/680 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorghníomhú, agus maidir le saorghluaiseacht sonraí den sórt sin, agus lena n‑aisghairtear Cinneadh Réime 2008/977/CGB ón gComhairle (IO L 119, 4.5.2016, lch. 89)

                     (21)

                        Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n‑aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).